Vyf kinders in warm voertuig gelos | Maroela Media
Die voertuig waarin die kinders gelos is. (Foto: Twitter/Netcare911)
Vyf kinders is Sondagmiddag uit 'n dubbelkajuitbakkie gered nadat hulle sonder toesig in die voertuig sonder enige oop vensters gelaat is.
Tebogo Magoro, woordvoerder van Netcare 911, het gesê die voorval het by die Woodlands Mall in die ooste van Pretoria plaasgevind. Hy het gesê lede van die publiek het die nooddienste ontbied. Vyf kinders, onderskeidelik vier, sewe, nege en 11 jaar oud, is in die bakkie aangetref.
"Die 11-jarige het paniekerig geraak en lede van die publiek het toe agtergekom die kinders is in die bakkie vasgekeer. Hulle het aan die kind probeer verduidelik hoe om die voertuig oop te sluit, maar sy kon nie daarin slaag nie."
Volgens Magoro kon 'n lid van die publiek die kinders se pa telefonies bereik en het hy toestemming gegee dat een van die ruite gebreek kan word. "Die pa het glo die kinders in die sorg van 'n vriend gelaat en was onbewus daarvan dat die vriend inkopies gaan doen en die kinders in die voertuig gelos het."
Paramedici van Netcare 911 het die kinders ondersoek en gevind hulle is ongedeerd. Volgens 'n veiligheidswag het die voertuig vir drie tot vier uur in die son gestaan.
Die pa van die kinders het hulle kom haal en die polisie was ook op die toneel.
En die pa het niks oorgekom nie, seker net 'n waarskuwing gekry en more doen hy dit weer.
Hoe totaal onverantwoordelik.
Die pa en die vriend moet vir poging tot moord aangekla word.
Genade..dankie daar was mense wat dit raak gesien het wat sou van die kinders geword het??
Ek sê sommer nou, sou ek so iets teekom dan sal ek 1 ruit breek kinders uithaal en die res van die ruite ook breek. Weet daar gaan nou wees wat nie saam stem nie maar hoe kan enige mens so iets doen. Soos daar gesê is nou is hul seker net gewaarsku en dit is al.
Wees maar versigtig in wie se sorg jy jou kinders plaas. Daar is familie wat ek nie eens vertrou nie!